b'\n_START_ARTICLE_\nFilmo \xc5\xbeanras\n_START_PARAGRAPH_\nFilm\xc5\xb3 teorijoje \xc5\xbeanras nusako filmo pasakojimo b\xc5\xabdo element\xc5\xb3 pana\xc5\xa1umus. Dauguma kino \xc5\xbeanro teorij\xc5\xb3 pasiskolintos i\xc5\xa1 literat\xc5\xabros \xc5\xbeanr\xc5\xb3 kritikos srities. Kaip ir literat\xc5\xabros kontekste, taip ir klausimuose, susijusiuose su kino film\xc5\xb3 \xc5\xbeanr\xc5\xb3 apibr\xc4\x97\xc5\xbeimu ir klasifikavimu, kyla daug diskusij\xc5\xb3. Be pagrindinio \xc5\xbeanr\xc5\xb3 skirtumo tarp fikcijos ir dokumentikos, kino \xc5\xbeanrai gali b\xc5\xabti skirstomi keliais b\xc5\xabdais._NEWLINE_Fikcijos \xc5\xbeanro filmai paprastai skirstomi \xc4\xaf kategorijas, priklausomai nuo j\xc5\xb3 aplinkos temos, nuotaikos ar formato. Aplinka\xc2\xa0\xe2\x80\x93 vieta, kur vyksta veiksmas ir vystosi istorija. Tema nusako filmo nagrin\xc4\x97jamas problemas ir id\xc4\x97jas. Nuotaika, tai filmo emocinis tonas. Formatas nusako kokiu b\xc5\xabdu filmas buvo nufilmuotas (pvz., anamorfiniu pla\xc4\x8diaekraniu) arba atk\xc5\xabrimo b\xc5\xabd\xc4\x85 (pvz., 35 mm, 16 mm ar 8 mm). Tikslin\xc4\x97 auditorija\xc2\xa0\xe2\x80\x93 papildomas b\xc5\xabdas film\xc5\xb3 \xc5\xbeanr\xc5\xb3 klasifikavimui. Kai kurie film\xc5\xb3 teoretikai teigia, kad nei vienas formatas, nei tikslin\xc4\x97 auditorija n\xc4\x97ra film\xc5\xb3 \xc5\xbeanrai._NEWLINE_Film\xc5\xb3 \xc5\xbeanrai da\xc5\xbenai i\xc5\xa1si\xc5\xa1akoja \xc4\xaf sub\xc5\xbeanrus (pvz., teismo ir \xc4\xaf teism\xc4\x85 orientuotas dramos sub\xc5\xbeanras, \xc5\xbeinomas kaip teisin\xc4\x97s dramos). Sub\xc5\xbeanrai gali sudaryti mai\xc5\xa1ytus \xc5\xbeanrus, tokius kaip siaubo ir komedijos \xc5\xbeanr\xc5\xb3 susiliejimas film\xc5\xb3 fran\xc4\x8diz\xc4\x97je \xe2\x80\x9ePiktieji numir\xc4\x97liai\xe2\x80\x9c (The Evil Dead).\n_START_SECTION_\nApibr\xc4\x97\xc5\xbeimas\n_START_PARAGRAPH_\nMartin Loop teigia, kad Holivudo filmai nei\xc5\xa1laiko \xc5\xbeanro grynumo, kadangi dauguma Holivudo film\xc5\xb3 sulieja romantikos \xc5\xbeanro siu\xc5\xbeet\xc4\x85, orientuot\xc4\x85 \xc4\xaf meil\xc4\x99, su kitais \xc5\xbeanrais. Staiger klasifikuoja Andrew Tutor id\xc4\x97jas, kad filmo \xc5\xbeanras gali b\xc5\xabti apibr\xc4\x97\xc5\xbetas keturiais b\xc5\xabdais. Idealisto metodas sudaro nuomon\xc4\x99 apie film\xc4\x85 pagal i\xc5\xa1 anksto numatytus kriterijus. Empirinis metodas apib\xc5\xabdina filmo \xc5\xbeanr\xc4\x85 palygindamas j\xc4\xaf su jau \xc5\xbeinom\xc5\xb3 \xc5\xbeanr\xc5\xb3 film\xc5\xb3 s\xc4\x85ra\xc5\xa1u. Apriori metodas naudoja i\xc5\xa1 anksto nustatytus, da\xc5\xbeniausius bendruosius kriterijus. Socialin\xc4\x97s konvencijos metodas remiasi visuomen\xc4\x97s kult\xc5\xabriniu sutarimu. Jim Colins teigia, kad nuo XX a. 9-ojo de\xc5\xa1imtme\xc4\x8dio Holivudo filmai buvo \xc4\xaftakoti ironi\xc5\xa1kos hibridizacijos mados, kurioje re\xc5\xbeisieriai jungia elementus i\xc5\xa1 skirting\xc5\xb3 \xc5\xbeanr\xc5\xb3 (pavyzd\xc5\xbeiui, vesterno/mokslin\xc4\x97s fantastikos susiliejimas filme \xe2\x80\x9eAtgal \xc4\xaf ateit\xc4\xaf III\xe2\x80\x9c)._NEWLINE_Film\xc5\xb3 \xc5\xbeanr\xc5\xb3 apibr\xc4\x97\xc5\xbeimas n\xc4\x97ra konkretus. Filmai gali b\xc5\xabti keli\xc5\xb3 \xc5\xbeanr\xc5\xb3. Neseniai film\xc5\xb3 teoretikas Robert Stam vie\xc5\xa1ai nugin\xc4\x8dijo film\xc5\xb3 \xc5\xbeanr\xc5\xb3 egzistencij\xc4\x85, teigdamas, jog galb\xc5\xabt tai kritik\xc5\xb3 prasimanymas. R. Stam i\xc5\xa1k\xc4\x97l\xc4\x97 tokius klausimus: \xe2\x80\x9eAr \xc5\xbeanrai yra tikrai ten, pasaulyje, ar jie yra tik analiz\xc4\x97s padarinys?. Ar egzistuoja baigtin\xc4\x97 \xc5\xbeanr\xc5\xb3 sistematika, ar jie i\xc5\xa1 principo yra begaliniai? Ar \xc5\xbeanrai yra atspar\xc5\xabs laikui, efemeri\xc5\xa1ki ir laik\xc4\x85 kreipiantys subjektai? Ar \xc5\xbeanrai apriboti kult\xc5\xabr\xc5\xb3, ar jie gali b\xc5\xabti tarpkult\xc5\xabriniai?.\xe2\x80\x9c R. Stam taip pat svarst\xc4\x97 ar \xc5\xbeanr\xc5\xb3 analiz\xc4\x97 tur\xc4\x97t\xc5\xb3 taikytis \xc4\xaf apra\xc5\xa1ym\xc4\x85 ar \xc4\xaf nurodym\xc4\x85. Kai kurie \xc5\xbeanrai paremti istoriniais faktais (pvz., kariniai filmai), kiti remiasi literat\xc5\xabros k\xc5\xabriniais (komedijos, melodramos), meniniu statusu (meniniai filmai), biud\xc5\xbeetu (blokbasteriai), rasiniu identitetu (juodasis kinas), lokacija (vesternai) ar seksualine orientacija (ekscentri\xc5\xa1kasis kinas)._NEWLINE_Daugelis film\xc5\xb3 \xc5\xbeanr\xc5\xb3 turi savo gerb\xc4\x97j\xc5\xb3 auditorijas ir atitinkamas juos remian\xc4\x8dias publikacijas, kaip kad \xc5\xbeurnalai ir tinklalapiai. Sunkiai \xc4\xaf \xc5\xbeanrus priskiriami filmai da\xc5\xbeniausiai b\xc5\xabna ne tokie nusisek\xc4\x99 kaip tie, kurie lengvai priskiriami vienam ar kitam \xc5\xbeanrui. Ta\xc4\x8diau tokie filmai taip pat yra naudingi kritikai ir vartojimui. Kai kurie scenarij\xc5\xb3 autoriai pasitelkia filmo \xc5\xbeanr\xc4\x85 siu\xc5\xbeetui apibr\xc4\x97\xc5\xbeti ar turiniui \xc4\xaf scenarij\xc5\xb3 \xc4\xafkelti. Jie studijuoja tam tikr\xc5\xb3 \xc5\xbeanr\xc5\xb3 filmus, tokiu keliu kai kurie scenarij\xc5\xb3 autoriai kopijuoja s\xc4\x97kming\xc5\xb3 film\xc5\xb3 elementus ir panaudoja juos naujame scenarijuje. Da\xc5\xbeniausiai tokiems scenarijams tr\xc5\xabksta originalumo. Kaip teigia Truby, \xe2\x80\x9edauguma ra\xc5\xa1ytoj\xc5\xb3 yra pakankamai \xc4\xafgud\xc4\x99, kad para\xc5\xa1yt\xc5\xb3 \xc5\xbeanrin\xc4\xaf scenarij\xc5\xb3, ta\xc4\x8diau jiems ne visada pavyksta perteikti \xc5\xbeanro plotm\xc4\x97s tokiu b\xc5\xabdu, kad jis but\xc5\xb3 vertas vadinti originalu.\xe2\x80\x9c_NEWLINE__NEWLINE_Scenarij\xc5\xb3 autoriai da\xc5\xbenai bando nepaisyti praeituose darbuose rast\xc5\xb3 element\xc5\xb3, toki\xc5\xb3 kaip originalumas. Pavyzd\xc5\xbeiui, Europos film\xc5\xb3 k\xc5\xabr\xc4\x97j\xc5\xb3 sukurtas spageti\xc5\xa1kas vesternas pakeit\xc4\x97 vesterno film\xc5\xb3 \xc5\xbeanr\xc4\x85, vengdamas daugelio ankstesni\xc5\xb3 vestern\xc5\xb3 formalum\xc5\xb3._NEWLINE_Be film\xc5\xb3 \xc5\xbeanr\xc5\xb3 yra ir kit\xc5\xb3 metod\xc5\xb3 filmams suskirstyti \xc4\xaf grupes. Pavyzd\xc5\xbeiui, Auteur teorijos kritikai grupuoja filmus pagal j\xc5\xb3 re\xc5\xbeisierius. Kai kurie grupavimai gali b\xc5\xabti kasdieni\xc5\xa1kai apibr\xc4\x97\xc5\xbeti kaip \xc5\xbeanrai. Pavyzd\xc5\xbeiui, kaip atskiru \xc5\xbeanru neretai laikomi nepriklausomi filmai, ta\xc4\x8diau nepriklausoma produkcija gali priklausyti bet kuriam \xc5\xbeanrui. Meniniai filmai taip pat nurodomi kaip \xc5\xbeanras, nors meninis filmas gali b\xc5\xabti ir keleto \xc5\xbeanr\xc5\xb3 derinys._NEWLINE_Filmo \xc5\xbeanras gali b\xc5\xabti atskirtas nuo filmo stiliaus, kas sukelia r\xc5\xabpes\xc4\x8di\xc5\xb3 filmo kinematografijos, monta\xc5\xbeo ir garso pritaikymo sprendimams. Konkretus stilius gali b\xc5\xabti pritaikytas bet kuriam \xc5\xbeanrui. Film\xc5\xb3 \xc5\xbeanrai nusako ai\xc5\xa1k\xc5\xb3 filmo turin\xc4\xaf, o filmo stilius\xc2\xa0\xe2\x80\x93 \xc5\xbeanr\xc5\xb3 perteikimo b\xc5\xabd\xc4\x85. Stili\xc5\xb3 galima apibr\xc4\x97\xc5\xbeti pagal jo siu\xc5\xbeeto strukt\xc5\xabr\xc4\x85, scenos apipavidalinim\xc4\x85, ap\xc5\xa1vietim\xc4\x85, kinematografij\xc4\x85, vaidyb\xc4\x85 bei kitus meninius aspektus. Taip pat teigiama, kad toks i\xc5\xa1skyrimo b\xc5\xabdas per daug supaprastintas, kadangi kai kurie \xc5\xbeanrai pirmiausiai atpa\xc5\xbe\xc4\xafstami i\xc5\xa1 stiliaus. Daugelis film\xc5\xb3 istorik\xc5\xb3 ir film\xc5\xb3 kritik\xc5\xb3 gin\xc4\x8dijasi, ar film noir yra \xc5\xbeanras ar filmo k\xc5\xabrimo stilius.\n_START_SECTION_\nKlasifikavimas\n_START_PARAGRAPH_\nKino \xc5\xbeanrus galima skirstyti \xc4\xaf kategorijas priklausomai nuo filmo meninio apipavidalinimo. Vis tik filmai, turintys vienodus meninius apipavidalinimus, gali b\xc5\xabti labai skirtingi, d\xc4\x97l skirting\xc5\xb3 tem\xc5\xb3 ar nuotaik\xc5\xb3. Pavyzd\xc5\xbeiui, tiek filmas \xe2\x80\x9eMidv\xc4\x97jaus m\xc5\xab\xc5\xa1is\xe2\x80\x9c (The Battle of Midway) tiek ir \xe2\x80\x9eVakar\xc5\xb3 fronte nieko naujo\xe2\x80\x9c (All Quiet on the Western Front) yra pastatyti karo laikme\xc4\x8dio kontekste. Pirmasis filmas nagrin\xc4\x97ja garb\xc4\x97s, pasiaukojimo ir narsos temas, o antrasis\xc2\xa0\xe2\x80\x93 antikarinis, pabr\xc4\x97\xc5\xbeiantis karo siaub\xc4\x85 ir skausm\xc4\x85. Egzistuoja nuomon\xc4\x97, kad film noir filmai turi b\xc5\xabti filmuojami miesto aplinkoje, pigiuose vie\xc5\xa1bu\xc4\x8diuose ir po\xc5\xbeeminiuose baruose, daugumos klasikini\xc5\xb3 noir film\xc5\xb3 vyksmas da\xc5\xbeniausiai klostosi ma\xc5\xbeuose miesteliuose, miest\xc5\xb3 pakra\xc5\xa1\xc4\x8diuose, kaimo vietov\xc4\x97se, arba atvirame kelyje._NEWLINE_Filmsite.org redaktoriai teigia, kad animacija, vaikams skirti filmai, ir t. t. yra ne \xc5\xbeanriniai filmai. Ne \xc5\xbeanrini\xc5\xb3 film\xc5\xb3 s\xc4\x85ra\xc5\xa1as apima filmus vaikams ir visai \xc5\xa1eimai, taip pat kultinius, dokumentinius, pornografinius bei begarsius filmus._NEWLINE_Kino profesor\xc4\x97 Linda Williams tvirtina, kad siaubo filmai, melodramos, ir pornografija patenka \xc4\xaf k\xc5\xabno \xc5\xbeanr\xc5\xb3 kategorij\xc4\x85, nes kiekvienas i\xc5\xa1 j\xc5\xb3 sukurtas taip, kad daliai \xc5\xbei\xc5\xabrov\xc5\xb3 sukelt\xc5\xb3 fizines reakcijas. Siaubo filmai kuriami su tikslu \xc5\xbei\xc5\xabrovui sukelti \xc5\xa1iurpulius, baim\xc4\x97s jausm\xc4\x85, paveikti psichik\xc4\x85 ir pan.; melodramos skirtos paveikti \xc5\xbei\xc5\xabrov\xc5\xb3 jausmus; pornografija kuriama seksualiniam susijaudinimui sukelti.'